ඉන්දියාව සමග ජැමෙයිකාවේ සබීනාපාක් ක්‍රීඩාංගණයේදී පෙරේදා පැවැති තුන්කොන් එක්දින ක්‍රිකට් තරගාවලියේ දෙවැනි තරගයෙන් ඉනිම නිමවීමට පන්දු 14ක් ඉතිරිව තිබියදී එක් කඩුල්ලක තියුණු ජයක් හිමිකර ගැනීමට කොදෙව් පිල සමත්විය.ඉන්දීය පිලෙන් හිමිවු ලකුණු 230ක ඉලක්කය හඹාගිය කොදෙව් පිල ඕවර 47.4කදී කඩුලු 9ක් දැවී තරගයේ ජය හිමිකර ගත්තේය.පිළිතුරු ඉනිම ඇරඹු කොදෙව් පිලේ පළමු කඩුල්ල ලෙස ක්‍රිස්‍ ගේල් ලකුණු 11ක් ලබාසිටියදී දවාගැනීමට උමේෂ් යාදව්ගේ පන්දුවකට උඩපන්දුවක් රැකගත් සුරේෂ් රයිනා සමත්විය.ලකුණු 26කට කඩුලු 3ක් බිඳ වැටී තිබියදී ජෝන්සන් චාර්ලස් සමග එක්වු ඩැරන් බ්‍රාවෝ ලකුණු 116ක සබඳතාවක් පිහිටුවීය.මුළු ලකුණු 142දී සිවුවැනි කඩුල්ල ලෙස ඩැරන් බ්‍රාවෝ ලකුණු 55ක් ලබාසිටියදී දැවී ගියේ රවිචන්ද්‍රන් අශ්වින්ගේ පන්දුවක් හමුවේය.බ්‍රාවෝ පන්දු 78කදී හතරේ පහර 5ක් සහ එක් හයේ පහරක් එල්ලකර තිබිණි. 41වැනි ඕවර ක්‍රියාත්මක කළ උමේෂ් යාදව්ගේ දෙවැනි පන්දුවට ඉෂාන්ට් ශර්මා උඩ පන්දුවක් රැක ගැනීමෙන් චාර්ලස්ගේ ඉනිම අවසන් විය. 8වැනි කඩුල්ල ලෙස ඔහු දැවී යන විට මුළු ලකුණු සංඛ්‍යාව 211ක් ලෙස සටහන් විය.තරගයේ වීරයා ලෙස නම් කළ චාර්ලස් පන්දු 100කදී හතරේ පහර 8ක් සහ හයේ පහර 4ක් සමගින් ලකුණු 97ක් රැස් කළේය.